নিজস্ব প্রতিবেদন : কলকাতাতেও নিপা ভাইরাসের থাবা? বেলেঘাটা আইডি হাসপাতালে চিকিত্সাধীন এক রোগী নিপা ভাইরাসে সংক্রামিত বলে সন্দেহ করা হচ্ছে। ইতিমধ্যেই এই ঘটনায় চাঞ্চল্য ছড়িয়েছে। জারি করা হয়েছে সতর্কতা। উল্লেখ্য, কেরলে ইতিমধ্যেই এই ভাইরাসের প্রকোপে ১১ জন প্রাণ হারিয়েছেন। ছড়িয়েছে আতঙ্ক। বিশেষজ্ঞরা জানিয়েছেন, নিপা ভাইরাসে আক্রান্ত হলে মানব দেহে এনসেফালাইটিসের লক্ষ্মণ দেখা যায়। প্রবল জ্বরের সঙ্গে মাথাধরা, বমিবমি ভাব, ঝিমুনি উপসর্গ দেখা যায়। চিকিৎসকরা জানাচ্ছেন, বাতাসে এই ভাইরাস ছড়ানোর কোনও সম্ভাবনা নেই। নিপায় আক্রান্ত কোনও রোগীর সংস্পর্শে এলেই একমাত্র কেউ নিপায় আক্রান্ত হতে পারেন। আক্রান্ত ব্যক্তি ২৪ থেকে ৪৮ ঘণ্টার মধ্যে কোমায় চলে ‌যেতে পারেন। প্রসঙ্গত, ২০০৪ সালে নিপা ভাইরাস থাবা বসায় বাংলাদেশে। সেখানে ৩৩ জনের মৃত্যু হয় এই ভাইরাসের প্রভাবে। বিশ্ব স্বাস্থ্য সংস্থা (হু)-এর রিপোর্ট অনুসারে, নিপায় এখনও পর্যন্ত ৪৭৭ জন আক্রান্ত হয়েছেন। যার মধ্যে মৃত্যু হয়েছে ২৫২ জনের।